  Майя Бывальцева Удмуртилэн Кун Кенешысьтыз депутатъёслэн округъёсазы бырйисьёслэн лыдзы кык поллы йылыны быгатоз. Озьы луоз, депутатъёслэн лыдзэс 90-ысен60-озь кулэстӥзы ке. 25-тӥ шуркынмонэ журналистъёслы со сярысь вераз элькун парламентысь кунэз радъянъя но интыысь аскивалтонъя ялан ужась ӧрилэн кивалтӥсез Наталья Кузнецова. «Кун Кенешысь одӥг депутатлы бырйисьёслэн лыдзыя ми Приволжск федерал округъя куинетӥ луиськомы. Нырысетӥ но кыкетӥ интыосын улосвылъёс, кытын асьмелэсь но ӧжытгес. Асьмелэн 60 депутат луиз ке, 14 улосвылъёс пӧлын асьмеос шораз луомы», — вераз Кузнецова. Али Удмуртиысь Кун Кенешысь одӥг депутатлэн 16 сюрс 858 бырйисьёсыз. Ӧжытгес Марий Элын (13 сюрс 189) но Мордовиын (16 сюрс 821). Тужгес трос Нижний Новгород улосвылын — отын котькуд депутатлэн 65 сюрс 172 бырйисьёсыз. Парламентарийёлэсь лыдзэс кулэстон сярысь катэз кутӥзы ке, котькуд быръён округын 36 сюрсысен 39 сюрсозь бырйисьёс луозы. Тодэ вайытом, берло ӝыны арзэ элькунын Кун Кенешысь депутатъёслэсь лыдзэс 60 муртозь вуттыны луонлыкез эскеро. Тегъёс: Политика Ижкар Удмуртия КунКенеш депутатъёс  